# 4.3. Opinamos

# Escollede a vosa propia aventura..., opinando!

## Un artigo de opinión

Se estás aquí é porque escollestes redactar un artigo de opinión.

Lede atentamente a presentación e seguide as indicacións das actividades que encontraredes a continuación.

Podédeslle preguntar as dúbidas que teñades á vosa profesora ou ao voso profesor.

Veña, a opinar!

## Lectura facilitada

Escollestes redactar un artigo de opinión.

Por iso estades aquí.

Lede atentamente a presentación.

A continuación tedes as indicacións das actividades.

Seguide as instrucións.

Podédeslle preguntar as dúbidas que teñades á vosa profesora ou ao voso profesor.

Veña, a opinar!

## Audio

audio/mpeg

# E ti que opinas?

Se miraches con atención o glosario que abre a fase 4, xa verías que os artigos de opinión se recollen nunha sección específica dos medios de comunicación. Nesa sección, normalmente titulada "Opinión", hai persoas que escriben e dan a súa visión sobre temas que coñecen.

Mira, por exemplo, este artigo de opinión de Iria Veiga, psiquiatra do Sistema Galego de Saúde (SERGAS):

Este artigo de opinión está tirado da sección titulada "Opinión" do xornal Nós Diario.

Preme aquí para accederes ao artigo de opinión no sitio orixinal (nova xanela).

## Lectura facilitada

Miraches con atención o glosario da fase 4?

O glosario fala dos artigos de opinión.

Explica que se recollen nunha sección específica.

Cada medio de comunicación ten unha sección para eles.

Normalmente esa sección titúlase Opinión.

Nela escriben persoas que dan a súa opinión.

Dan a súa visión sobre temas que coñecen.

Mira este artigo de Iria Veiga.

Iria Veiga é psiquiatra do Sistema Galego de Saúde (SERGAS).

Este artigo de opinión é do xornal Nós Diario.

Concretamente da sección titulada Opinión.

## Audio

audio/mpeg

# Le con atención

O texto de Iria Veiga é un artigo de opinión, así que é lóxico que nos diga cales son os seus pensamentos sobre o tema do que fala.

Le o artigo enteiro (veña, que non é moito!) e responde, no teu caderno, as preguntas seguintes:

- O artigo dá datos obxectivos e achega informacións? Pon un exemplo de cada.
- Por que cres que é importante distinguir as informacións das opinións que se dan nos textos?
- En que momento do artigo se ve máis clara a opinión da autora?

## Lectura facilitada

O texto de Iria Veiga é un artigo de opinión.

É lóxico que nos diga o que pensa.

Le o artigo enteiro.

Veña, que non é moito!

Despois responde as preguntas seguintes.

Escribe as respostas no teu caderno.

- O artigo dá datos obxectivos?
- Achega informacións?
- Pon exemplos de datos ou de informacións.
- Por que cres que é importante distinguir as informacións das opinións?
- En que momento do artigo se ve a opinión da autora?

## Audio

audio/mpeg

# A ética da información

Agora ímosvos pedir que deades a vosa opinión, así que tedes que ser subxectivas e subxectivos, loxicamente!

## Lectura facilitada

Agora ímosvos pedir que deades a vosa opinión.

Tedes que ser subxectivas e subxectivos!

## Audio

audio/mpeg

## Con calma

É moi importante que aprendamos a dar as nosas opinións desde a calma. Non sempre é fácil, pero os diálogos son moito máis proveitosos cando se intercambian pareceres con tranquilidade, porque se nos poñemos nerviosas e nerviosos podemos acabar nunha discusión.

## Lectura facilitada

É moi importante aprender a opinar desde a calma.

Non sempre é fácil,

pero é mellor dialogar con tranquilidade.

Moitas discusións empezan cando as persoas están nerviosas.

É mellor evitar discutir.

## Audio

audio/mpeg

## A debater!

Convidámosvos a facer unha reflexión e a ir respondendo, entre todas e todos, as seguintes preguntas:

- En que momentos é importante priorizar o relato obxectivo dos feitos?
- Cando é importante, en cambio, introducir opinións e dar unha visión máis subxectiva?
- Se falamos coa familia, por exemplo, podemos ser sempre subxectivas e subxectivos?
- No centro educativo, só podemos ser obxectivas e obxectivos?
- Melloraría a convivencia se nunca expresásemos as nosas opinións nin as nosas emocións?

## Lectura facilitada

Convidámosvos a facer unha reflexión.

Ide respondendo as seguintes preguntas:

- En que momentos é mellor ser obxectiva ou obxectivo?
- Cando é importante dar opinións?
- Coa familia podemos ser sempre subxectivas e subxectivos?
- No centro educativo só podemos ser obxectivas e obxectivos?
- É mellor non dar nunca as nosas opinións?
- Conviviriamos mellor se non expresásemos as nosas emocións?

## Audio

audio/mpeg

## Xurdiron boas ideas?

Pode ser moi útil ter un papel e un bolígrafo á man para ir anotando as ideas que vaian xurdindo ao longo do debate.

Seguro que aparece moito material que pode ser útil para un artigo de opinión, ou simplemente para facer unha crónica do debate e publicala no boletín.

Aproveitade o traballo feito!

## Lectura facilitada

No debate irán saíndo moitas ideas.

Pode ser moi útil ter un papel e un bolígrafo á man.

Así podedes ir anotando as ideas.

Seguro que moitas ideas serán útiles.

Poderédelas aproveitar para un artigo de opinión.

Tamén podedes facer unha crónica do debate.

Esa crónica poderíase publicar no boletín.

Aproveitade o traballo feito!

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)