# 1.1. O reto do boletín informativo

# O reto: creamos o noso boletín cultural

Despois de coñecer o que fixeron na redacción do IES Monte da Lúa… agora tócavos a vós.

No noso centro, a dirección detectou unha realidade: ao longo do curso realízanse numerosas actividades culturais, deportivas e educativas que non sempre chegan a toda a comunidade.

Moitas iniciativas pasan desapercibidas, outras non quedan recollidas na memoria colectiva do centro e, ademais, as propostas culturais da contorna non sempre son coñecidas polo alumnado e mais as familias.

Ante esta situación, animádesvos a crear unha redacción para mellorar a difusión cultural do noso centro e da nosa contorna?

Imaxinade que a vosa aula se converte nunha auténtica redacción xornalística.

Haberá reunións, reparto de tarefas, entrevistas, investigación e moitas ideas enriba da mesa.

O voso obxectivo será claro: crear un boletín informativo cultural para toda a comunidade educativa.

Non será un traballo “de mentira”. Será un produto real, pensado para que outras persoas o lean e se informen grazas ao voso esforzo.

## Lectura facilitada

Xa coñecemos o que fixeron na redacción do IES Monte da Lúa.

Agora tócavos traballar a vós.

No noso centro hai moitas actividades culturais.

Pero non todo o mundo sabe delas.

A dirección deuse conta deste problema.

Hai actividades que pasan desapercibidas.

A xente non se dá conta delas.

Doutras non se gardan fotografías nin textos.

Na contorna tamén hai actividades,

pero ás veces nin as familias nin o alumnado as coñecen.

Gustaríavos mellorar esta situación?

Queredes mellorar a difusión cultural do noso centro?

Imaxinade que a vosa aula se converte nunha redacción xornalística.

Nesta redacción haberá reunións,

faranse entrevistas,

investigarase

e tamén xurdirán moitas ideas.

O voso obxectivo será crear un boletín informativo.

Este boletín informativo recollerá noticias culturais.

E esas noticias serán para toda a comunidade educativa.

Non será un traballo “de mentira”.

Será un produto real.

Outras persoas lerano e informaranse grazas a vós.

## Audio

audio/mpeg

## Que teño que facer?

Durante estas semanas converterédesvos en xornalistas culturais e encargarédesvos de:

- Informar sobre as actividades culturais realizadas no centro ao longo do curso.
- Contar un dos sucesos máis importantes acontecidos no instituto.
- Difundir propostas culturais da contorna: teatro, concertos, actividades deportivas ou eventos sociais.
- Realizar entrevistas a persoas interesantes da zona (deportistas, artistas, escritoras e escritores ou profesionais diversos).
- Redactar noticias e crónicas sobre a vida escolar.
- Crear unha sección de novidades (libros, música, cine, teatro…).
- Preparar recomendacións culturais para a fin de semana, pensadas para familias e para a mocidade.

Traballaredes en equipo, repartiredes roles (redactoras e redactores, entrevistadoras e entrevistadores, fotógrafas e fotógrafos, maquetadoras e maquetadores…) e aprenderedes a organizar unha publicación real.

## Lectura facilitada

Durante estas semanas seredes xornalistas culturais.

Teredes varias tarefas:

- Informaredes sobre as actividades culturais.
- Contaredes os sucesos máis importantes do instituto.
- Difundiredes as propostas culturais da contorna.
- Falaredes de teatro e de concertos.
- Tamén falaredes de actividades deportivas.
- Faredes entrevistas a persoas interesantes.
- Redactaredes noticias sobre a vida escolar.
- Crear unha sección de novidades (libros, música, cine, teatro…).
- Preparar recomendacións culturais para a fin de semana, pensadas para familias e para a mocidade.

Traballaredes en equipo.

Para iso teredes que repartir os traballos.

Cada persoa fará unha función distinta.

E aprenderedes a organizar unha publicación real.

## Audio

audio/mpeg

## Que conseguirei?

Con este reto non só elaboraredes un boletín, tamén:

- Melloraredes a vosa expresión escrita en galego.
- Aprenderedes a buscar e contrastar información.
- Desenvolveredes o traballo cooperativo.
- Gañaredes autonomía e responsabilidade.
- Sentirédesvos parte activa da vida do centro.
- Veredes como o voso traballo pode ter un impacto real na comunidade.

## Lectura facilitada

Con este reto conseguiredes varias cousas:

- Expresarédesvos mellor en galego.
- Aprenderedes a buscar información.
- Traballaredes en equipo.
- Gañaredes autonomía.
- Seredes máis responsables.
- Sentirédesvos parte activa da vida do centro.
- Faredes un traballo moi importante para toda a comunidade.

## Audio

audio/mpeg

## Por que é importante?

O boletín converterase nunha ferramenta para dar visibilidade á cultura do centro e da contorna. Grazas ao voso traballo, máis persoas coñecerán o que acontece ao seu redor e poderán participar activamente.

Non se trata só de escribir: trátase de informar con responsabilidade, seleccionar con criterio e comunicar con claridade.

Se no IES Monte da Lúa foron quen de crear a súa propia redacción…

Atrevédesvos vós a poñer en marcha a vosa e facer que a cultura do voso centro teña voz propia?

## Lectura facilitada

O boletín daralle visibilidade á cultura.

Á cultura do centro e á cultura da contorna.

Grazas ao voso traballo

moitas persoas coñecerán o que pasa ao seu redor.

Pero non só teredes que escribir.

Tamén teredes que informar con responsabilidade.

Teredes que seleccionar a información

e comunicala con claridade.

Noutros centros educativos crearon a súa propia redacción.

Atrevédesvos a poñer en marcha a vosa?

Así o voso centro terá voz propia!

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)