# 4.1. Creamos cultura!

# Arde a redacción!

Agora chegou o momento de comezar o boletín.

A vosa zona de traballo converterase nunha redacción.

Tendes que repartir por grupos os distintos roles.

Haberá: redactores e redactoras, entrevistadores e entrevistadoras, fotógrafos e fotógrafas, maquetadores e maquetadoras...

Tende en conta os pasos sinalados anteriormente.

Tamén lembrade os tipos de textos que van no boletín.

Finalmente, seguide as recomendacións do traballo en equipo.

Moito ánimo!

## Lectura facilitada

Chegou o momento de comezar o boletín.

A vosa zona de traballo será unha redacción.

Tedes que repartir os roles por grupos.

Haberá redactores e redactoras.

Haberá entrevistadores e entrevistadoras.

Haberá fotógrafos e fotógrafas.

Haberá maquetadores e maquetadoras.

Lembrade os pasos sinalados antes.

Lembrade os tipos de textos do boletín.

Seguide as recomendacións do traballo en equipo.

Moito ánimo!

## Audio

audio/mpeg

# Téñome que lembrar de...

Chegou o momento. Despois de investigar, ler, escribir, revisar e mellorar os vosos textos, a redacción entra na fase final do proxecto: dar forma ao boletín cultural do centro.

Para que non se vos escape nada, seguide estas instrucións e ide comprobando paso por paso que a vosa entrega está completa e/ou completade as pezas que falten.

## Instrucións para preparar o boletín cultural

### 1. Reunide todos os textos elaborados e/ou rematade de elaboralos

Antes de comezar a montaxe final, xuntade todos os materiais que fostes creando ao longo deste recurso. Revisade que non falte ningunha das seccións que decidistes incluír no voso boletín. Se falta algo, agora é o momento de incluílo.

Comprobade que tedes:

- A portada.
- O título do boletín.
- O editorial ou presentación.
- As distintas seccións culturais traballadas.
- Polo menos unha recensión literaria.
- As recomendacións culturais.
- Imaxes, ilustracións ou elementos visuais que acompañen os textos

### 2. Revisade cada sección unha por unha

Realizade e lede con atención todos os textos antes de maquetalos. É importante que cada parte estea ben escrita e cumpra a súa función dentro do boletín.

1. Portada

Comprobade que a portada inclúe:

- O nome do boletín.
- Unha imaxe, debuxo ou elemento visual atractivo.
- Algún dato identificativo, como o nome do centro.
- O curso ou a data.

2. Editorial ou presentación

Comprobade que este texto:

- Presenta o boletín.
- Explica brevemente o seu contido.
- Dá a benvida ás persoas lectoras.

3. Novas ou textos informativos

Verificade que:

- Están ben redactados.
- A información aparece clara e ordenada.
- Teñen un título axeitado.
- Responden ao que queredes contar.

4. Recensión literaria

Asegurádevos de que a recensión:

- Presenta o título e a autora ou autor da obra,
- inclúe unha referencia á portada ou á contraportada,
- fai un pequeno resumo sen spoilers,
- recolle unha valoración persoal argumentada.

5. Recomendación cultural

Revisade que:

- Queda claro que obra, libro, película, exposición ou actividade se recomenda.
- Se explica por que paga a pena.
- Está escrita dun xeito breve, claro e atractivo.

### 3. Coidade a presentación final

Un boletín non é só un conxunto de textos: tamén importa moito como se presenta.

Antes de entregar, revisade:

- Que os títulos se distinguen ben.
- Que as seccións están ordenadas.
- Que o tamaño da letra permite unha lectura cómoda.
- Que hai equilibrio entre texto e imaxes.
- Que a presentación resulta limpa, clara e atractiva.

Intentade que todo o boletín teña unha mesma estética para que pareza unha publicación unitaria e non unha suma de partes soltas.

### 4. Facede unha última revisión en equipo

Antes da entrega final, dedicade uns minutos a revisar o boletín completo.

Podedes comprobar:

- Se hai faltas de ortografía ou erros de puntuación.
- Se algún texto é demasiado longo ou pouco claro.
- Se todas as seccións teñen sentido dentro do conxunto.
- Se o resultado final transmite ben a idea dun boletín cultural para o centro.

Este último repaso é importante, porque axuda a detectar detalles que ás veces pasan desapercibidos cando estamos centrados só nunha parte.

## Lectura facilitada

Chegou o momento.

Estades na fase final do proxecto.

Na fase final de redacción.

Agora toca dar forma ao boletín cultural.

Xa fixestes moitas cousas distintas.

Investigastes, lestes, escribistes

e agora hai que darlle forma ao boletín.

Seguide as seguintes instrucións.

Así comprobaredes que estea todo ben.

## Instrucións para preparar o boletín cultural

### 1. Acabade os textos e xuntádeos

Xuntade todos os textos antes de montar o boletín.

Se algún está incompleto, acabádeo.

Lembrade as seccións que ten o boletín.

Revisade que non falte ningunha das seccións.

Comprobade que tedes:

- A portada.
- O título do boletín.
- O editorial ou a presentación.
- As distintas seccións culturais.
- Unha recensión literaria.
- As recomendacións culturais.
- Ilustracións ou elementos visuais para acompañar os textos.

### 2. Revisade cada sección

Revisade unha por unha todas as seccións.

Lede con atención todos os textos.

É importante que cada parte estea ben escrita.

Ata que non estean todos ben non se poden maquetar.

1. Portada

Comprobade que a portada inclúe:

- O nome do boletín.
- Unha imaxe ou un debuxo.
- O nome do centro.
- O curso ou a data.

2. Editorial ou presentación

Comprobade que este texto:

- Presenta o boletín.
- Explica brevemente o seu contido.
- Dá a benvida ás persoas lectoras.

3. Novas ou textos informativos

Comprobade que:

- Están ben redactados.
- A información aparece clara.
- A información aparece ordenada.
- Todas as novas teñen un título.
- Enténdese o que queredes contar.

4. Recensión literaria

Comprobade que a recensión:

- Presenta o título da obra.
- Dá o nome da autora ou do autor da obra.
- Inclúe unha referencia á portada ou á contraportada.
- Fai un pequeno resumo.
- Non fai spoilers.
- Recolle unha valoración persoal da obra.

5. Recomendación cultural

Comprobade que:

- Queda claro cal é a obra que se recomenda.
- Hai unha explicación da importancia da obra.
- Está escrita dun xeito claro e atractivo.

### 3. Coidade a presentación final

Nun boletín non só importan os textos.

Nun boletín tamén importa a presentación.

Antes de entregar, revisade:

- Que os títulos se distinguen ben.
- Que as seccións están ordenadas.
- Que a letra se le ben.
- Que están ben combinadas as imaxes cos textos.
- Que a presentación resulta clara e atractiva.

Intentade que todo o boletín teña unha mesma estética.

Iso significa que as páxinas se parezan entre elas.

Así verase que é unha publicación ben pensada.

### 4. Facede unha última revisión en equipo

Antes da entrega final tedes que revisar o boletín.

É importante revisalo enteiro.

Podedes comprobar que:

- Non hai faltas de ortografía.
- Non hai textos demasiado longos.
- As seccións están ben construídas.
- Vese claro que é un boletín cultural.

Este último repaso é importante.

Este repaso axuda a corrixir pequenos erros.

## Audio

audio/mpeg

# Escollede a vosa propia aventura..., xornalística!

E como a escollemos?

En primeiro lugar, tede en conta que o boletín deberá ter cada unha das distintas noticias desta fase: un breve, un artigo de opinión e mais un editorial.

Cal vos apetece máis aprender a redactar?

Escollede o que queirades e, entre todas e todos, coa axuda da vosa profesora ou do voso profesor, organizade o traballo para que no boletín non falte ningunha destas novas.

## Lectura facilitada

O boletín deberá ter todas as noticias desta fase.

Terá que haber un breve,

terá que haber un artigo de opinión

e tamén terá que haber un editorial.

Cal che apetece máis aprender a redactar?

Escolle o que queiras.

Entre todas e todos organizade o traballo.

Non pode faltar ningunha destas novas no boletín.

Pedide axuda á vosa profesora ou ao voso profesor cando o necesitedes.

## Audio

audio/mpeg

# Rúbrica

Na elaboración do voso boletín cultural, tedes que ter en conta distintos aspectos como a calidade dos contidos, a presentación, a organización da información ou a corrección lingüística. A seguinte rúbrica axudaravos a entender que se espera en cada apartado e a orientar o voso traballo. Lembrade que, aínda que non cumprades completamente algún criterio, sempre se valorará o esforzo realizado. Ánimo!

Rúbrica do boletín cultural
| Insuficiente | Suficiente | Ben | Moi ben
--- | --- | --- | --- | ---
Portada e identidade | Falta portada ou está incompleta. (0.25) | Inclúe portada pero pouco clara ou pouco atractiva. (0.5) | Portada correcta con título e datos básicos. (0.75) | Portada atractiva, clara e completa (título, imaxe e datos). (1)
Estrutura do boletín | Faltan varias seccións importantes. (0.25) | Ten algunhas seccións pero incompleto. (0.5) | Ten case todas as seccións ben organizadas. (0.75) | Inclúe todas as seccións e están moi ben organizadas. (1)
Editorial / presentación | Non hai ou non se entende. (0.25) | Presenta o boletín de forma moi básica. (0.5) | Explica o contido de forma clara. (0.75) | Presenta o boletín de forma clara, atractiva e coidada. (1)
Textos informativos | Confusos ou mal redactados. (0.25) | Enténdense pero con erros ou pouca orde. (0.5) | Ben redactados e organizados. (0.75) | Claros, ben estruturados e interesantes. (1)
Recensión literaria | Incompleta ou con erros (spoilers, falta opinión…). (0.25) | Cumpre parcialmente os requisitos. (0.5) | Inclúe resumo, opinión e datos básicos. (0.75) | Completa, clara, sen spoilers e con boa valoración persoal. (1)
Recomendación cultural | Non queda claro o que se recomenda. (0.25) | Recomendación pouco explicada. (0.5) | Clara e correcta. (0.75) | Clara, atractiva e ben xustificada. (1)
Presentación e deseño | Desordenado ou difícil de ler. (0.25) | Presentación simple ou pouco coidada. (0.5) | Ordenado e claro. (0.75) | Moi coidado, atractivo e equilibrado (texto/imaxes). (1)
Corrección lingüística | Moitas faltas que dificultan a lectura. (0.25) | Algúns erros. (0.5) | Poucos erros. (0.75) | Sen erros ou moi ben revisado. (1)
Revisión final | Non revisado. (0.25) | Revisión moi básica. (0.5) | Revisado correctamente. (0.75) | Moi ben revisado e mellorado en equipo. (1)
Organización do equipo de redacción | Non houbo organización nin reparto de tarefas. (0.25) | Houbo pouca organización. (0.5) | O equipo organizouse e repartiu tarefas. (0.75) | Excelente coordinación, colaboración e reparto equilibrado. (1)

Elaboración propia proxecto cREAgal. Rúbrica do boletín cultural (CC BY-NC-SA)

- Actividade
- Nome
- Data
- Puntuación
- Notas
- Reiniciar
- Imprimir
- Aplicar
- Nova xanela

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)